88 νεκροί από βομβισμούς στη Βαγδάτη
αντιρρήσεις στο Κογκρέσο για την αποστολή περισσότερων αμερ. δυνάμεων στο Ιράκ
Ιρακινοί αξιωματούχοι είπαν ότι από δύο σχεδόν ταυτόχρονες εκρήξεις βομβών την Δευτέρα σε αγορά της κεντρικής Βαγδάτης σκοτώθηκαν τουλάχιστον 88 και τραυματίστηκαν πάνω από 160 άνθρωποι. Οι εκρήξεις διέλυσαν τους πάγκους των εμπόρων, ενώ καμένα πτώματα σκορπίστηκαν στην περιοχή της αγοράς. Εξάλλου, βόρεια της ιρακινής πρωτεύουσας, 12 άτομα σκοτώθηκαν στην Μπακούμπα από έκρηξη άλλης βόμβας. Κατά τα φαινόμενα, οι βομβιστικές επιθέσεις αποτελούν ένδειξη ανανεωμένων επιχειρήσεων Σουνιτών ανταρτών κατά Σιιτών. Στο μεταξύ, η οργάνωση αλ Κάιντα στο Ιράκ ισχυρίζεται ότι κατέρριψε αμερικανικό ελικόπτερο βόρεια της Βαγδάτης το Σάββατο. Σε δήλωσή της στο διαδίκτυο, η οργάνωση αναφέρει επίσης ότι ενεπλάκη σε μάχη με αμερικανικές δυνάμεις, με αποτέλεσμα να καταστρέψει δύο οχήματα του στρατού και να σκοτώσει τους επιβαίνοντες σ’ αυτά. Η δήλωση αυτή δεν έχει ακόμα επιβεβαιωθεί από ανεξάρτητες πηγές. Πάντως, αμερικανοί αξιωματούχοι που ζήτησαν να παραμείνουν ανώνυμοι, είπαν ότι το ελικόπτερο μάλλον δέχθηκε επίθεση από μικρού βεληνεκούς πύραυλο των ανταρτών και ότι οι 12 επιβαίνοντες σκοτώθηκαν. Σε άλλες εξελίξεις, διακομματική επιτροπή αμερικανών γερουσιαστών υπέβαλε ψήφισμα που ζητά από τον πρόεδρο Μπους να εγκαταλείψει το σχέδιό του για την αποστολή άλλων 20.000 αμερικανών στρατιωτών στο Ιράκ. Ο ρεπουμπλικανός γερουσιαστής, Τζών Ουώρνερ, ανώτερο στέλεχος του κόμματος του κ. Μπους, δήλωσε ότι ο ιρακινός στρατός θα πρέπει να αναλάβει τον κύριο ρόλο για τον τερματισμό των συγκρούσεων μεταξύ Σουνιτών και Σιιτών. Σε δηλώσεις του μαζί με άλλους συναδέλφους του που υποστηρίζουν το ψήφισμα, ο κ. Ουώρνερ επισήμανε ότι τα αμερικανικά στρατεύματα δεν γνωρίζουν αρκετά καλά τη γλώσσα ή τον πολιτισμό της χώρας για να σταματήσουν την «αχαλίνωτη και ακατανόητη» αιματοχυσία που οφείλεται στις εμφύλιες διαφορές. Επίσης η ρεπουμπλικανή γερουσιαστής, Σούζαν Κόλλινς, σημείωσε ότι παλαιότερες ενισχύσεις των αμερικανικών στρατευμάτων στο Ιράκ αποδείχθηκαν ανεπιτυχείς και ότι η λύση μπορεί να επιτευχθεί μόνο μέσω μιας πολιτικής διαδικασίας. Από τη πλευρά του ο Δημοκρατικός γερουσιαστής και εισηγητής του μέτρου, Μπεν Νέλσον, δήλωσε ότι το ψήφισμα αυτό στέλνει ξεκάθαρο μήνυμα στον Λευκό Οίκο. Πάντως ο γερουσιαστής Ουώρνερ υποστήριξε μη δεσμευτική μορφή του ψηφίσματος που δεν θα εμπεριέχει απειλή για περιορισμό της χρηματοδότησης του πολέμου.